GiliGold/VAD_KnessetCorpus huggingface dataset:
איתן גינזבורג: מי בעד אישור בקשתו של יושב-ראש הכנסת להארכת כהונתו של קצין הכנסת, ניצב יוסף גריף?
איתן גינזבורג: בעד – שמונה.
איתן גינזבורג: פה אחד החליטה ועדת הכנסת לאשר את בקשתו של יושב-ראש הכנסת להאריך את כהונתו של קצין הכנסת, ניצב יוסף גריף.
איתן גינזבורג: ניצב גריף, שלום אדוני, ברוך בואך בצל קורתנו הצנועה.
איתן גינזבורג: אנחנו שמחים להודיעך כי ועדת הכנסת אישרה פה אחד את בקשתו של יושב-ראש הכנסת להאריך את כהונתך כקצין הכנסת לשנה נוספת, לאור הפעילות הטובה.
איתן גינזבורג: כל הדברים שנאמרו פה מתועדים לעולמי עד בדברי ימיה של הכנסת.
איתן גינזבורג: אני חושב שכולם פה מעריכים את עבודתך הנאמנה והמסורה, גם ברמה הביטחונית, גם ברמה הבריאותית, בטח בתקופה המאתגרת הזאת, שאנחנו חווים גם התמודדות עם נגיף הקורונה, גם הפגנות דמוקרטיות לא מעטות מסביב למשכן הכנסת.
איתן גינזבורג: הכנסת ידעה ימים סוערים, אנחנו יודעים ימים סוערים גם בעת הזאת.
איתן גינזבורג: על הנהגתך והובלתך את משמר הכנסת ואת כל עובדי הביטחון, אנחנו רוצים להוקיר ולהודות לך על העבודה הטובה, וכמובן, גם ליושב-ראש הכנסת על כך שהציע להאריך את כהונתך.
איתן גינזבורג: נאחל לך קצת פחות עבודה, אבל ככל שתהיה, שתמשיך להיות עבודה טובה.
איתן גינזבורג: אני גם חושב שהמסר הזה, שאדם שצמח מתוך הארגון, מקרב עובדי הכנסת, הוא מסר חשוב גם לעובדים.
איתן גינזבורג: בהצלחה רבה, אדוני.
איתן גינזבורג: אם אתה רוצה לומר משהו, בבקשה.
ניצב יוסף גריף: אני יכול להגיד שגם אחרי עשר שנות שירות בתפקיד קצין הכנסת זה עדיין מרגש, גם אם זה שנה, אני מאוד מאוד שמח.
ניצב יוסף גריף: כשהיושב-ראש הציע לי להמשיך מאוד שמחתי.
ניצב יוסף גריף: אני רוצה להודות ליושב-ראש הכנסת יריב לוין על התמיכה, על האמון שהוא נותן בי ובכל המערכת שנקראת יחידת משמר הכנסת.
ניצב יוסף גריף: אני רוצה להודות לך, יושב-ראש הוועדה, אני רוצה להודות לכל חברי הכנסת, שיש בינינו עבודה ושיתוף פעולה פורה.
ניצב יוסף גריף: אני רוצה להודות למנכ"ל הכנסת סמי בקלש ולכל העובדים שנמצאים סביבי ועוזרים לי.
ניצב יוסף גריף: זה לא אני לבד, לולא כל העזרה של כל העובדים לא הייתי מצליח כמו שהיום אני מצליח – אני חושב שאנחנו מצליחים.
ניצב יוסף גריף: אני מקווה שנמשיך לעשות מה שנדרש לעשות, ולעשות הכול כדי שהכנסת תחזור לפעילות מלאה כמה שאפשר, עם כל הסיטואציה שכל המדינה נמצאת בה.
ניצב יוסף גריף: אני רק רוצה לציין עובדה אחת, שאני לא בטוח שכולם יודעים.
ניצב יוסף גריף: אני לא אוהב לשמוע שאומרים שהכנסת היא מדגרה של קורונה.
ניצב יוסף גריף: עובדתית, היו בסך הכול – אני אומר בסך הכול, למרות שגם זה לא היה צריך לקרות – שבעה מקרים של שרשרת הדבקה.
ניצב יוסף גריף: היו בין 70 ל-80 מאומתים שהגיעו לכנסת.
ניצב יוסף גריף: זה מראה על שמירה על ההנחיות, של חברי הכנסת וכל העובדים – מרחק ומסכות.
ניצב יוסף גריף: שנמשיך ככה, נשמור על ההנחיות ושהכנסת תמשיך לעשות את העבודה שלה בצורה הטובה ביותר.
ניצב יוסף גריף: אני שוב מודה לכולם, זה לא מובן מאליו, ונמשיך לעשות כל מה שנדרש.
איתן גינזבורג: אני רוצה לציין, כי זה חשוב דווקא בהקשר הזה שציינת, שלא מובן מאליו שהפרלמנט, שכנסת ישראל ממשיכה לעבוד בתקופה כזאת.
איתן גינזבורג: ראינו מה קרה בפרלמנטים אחרים בעולם, איך סגרו שעריהם, איך צמצמו את הגעתם על נבחרי הציבור.
איתן גינזבורג: גם כאן נשקלה האפשרות הזאת, אבל במחשבה רבה ובשכל רב ובתושייה ידעו עובדי הכנסת, בהובלתו של קצין הכנסת, יחד עם המנכ"ל הנוכחי והקודם, בסיוע היועץ המשפטי ומזכירת הכנסת, לפעול בצורה נכונה כדי שהפרלמנט הישראלי ימשיך לתפקד על אף המגבלות הקשות, ואנחנו כל יום חווים אותן – בצמצום מבקרים, בכל מיני אלמנטים מוחשיים.
איתן גינזבורג: הפרלמנט ממשיך לעבוד, זה הלב הפועם של הדמוקרטיה, ביטוי של רצון העם הדמוקרטי, וזה שהוא ממשיך לעבוד, על כל המגבלות והקשיים – אפילו ההשבעה הייתה בצל הקורונה.
איתן גינזבורג: זה נראה לפני יובלות, אבל זה קרה רק בחודש מרץ.
איתן גינזבורג: המשכנו לעבוד, המשכתם לקיים את עבודתו של הבית הזה, של המוסד החשוב הזה – המוסד הכי חשוב במדינת ישראל – ועל כך אני מודה לכולכם, ולך בפרט, אדוני.
איתן גינזבורג: תודה רבה מקרב לב.
איתן גינזבורג: ברשותכם, נעבור לסעיף הבא על סדר-היום: בקשת יושב-ראש ועדת העבודה, הרווחה והבריאות של הכנסת למיזוג הצעות חוק: הצעת חוק התוכנית לסיוע כלכלי (נגיף הקורונה החדש), מ/1368 הממשלתית, וההצעות הפרטיות 1764, 1928 ו-2022.
איתן גינזבורג: תציג את זה הסגנית מספר אחת של יושב-ראש ועדת העבודה, הרווחה והבריאות של הכנסת, חברת הכנסת טלי פלוסקוב.
טלי פלוסקוב: הכבוד הוא שלי להיות בוועדה הזאת.
טלי פלוסקוב: מדובר בהצעות חוק פרטיות, שמדברות על המתווה של פיצוי על ימי הבידוד.
טלי פלוסקוב: ברור שההצעות ימוזגו להצעת החוק הממשלתית ברגע שנמצא את המתווה הנכון עבור העובדים והמעסיקים.
טלי פלוסקוב: לכן אנחנו מבקשים את אישורכם.
איתן גינזבורג: חברים, התייחסות?
איתן גינזבורג: מי בעד מיזוג הצעות החוק?
איתן גינזבורג: בעד – שישה.
איתן גינזבורג: פה אחד, הצעות החוק ימוזגו.
איתן גינזבורג: אני מודה לחברים ונועל את הישיבה.
איתן גינזבורג: היום יום רביעי, י"ז במר חשוון התשפ"א, 4 בנובמבר 2020.
איתן גינזבורג: התקבלה בקשה של יושב-ראש הכנסת לשינוי שעת ישיבת הכנסת ביום שלישי, 10 בנובמבר 2020, וקביעת סדרי הדיון להודעה המשותפת בדבר כינון קשרי דיפלומטיה, שלום וידידות בין מדינת ישראל לבין ממלכת בחריין.
איתן גינזבורג: יושב-ראש הכנסת פנה בבקשה להקדים את שעת הפתיחה של הישיבה ביום שלישי משעה 16:00 לשעה 11:00 בבוקר לסדר יום רגיל, ולאחר מכן בשעה 14:00 להעמיד על סדר-היום הודעה משותפת בדבר כינון היחסים הדיפלומטים עם בחריין, ולשם כך יש צורך באישור ועדת הכנסת.
איתן גינזבורג: בהקשר זה הוא גם ביקש לקבוע שהדיון המיוחד על בחריין יהיה דיון אישי כמו שעשינו בדיון עם האמירויות, כשלכל דובר יהיו ארבע דקות ולשרים ולסגני שרים שאינם חברי כנסת תהיה גם אפשרות לדבר במסגרת הדיון הזה.
איתן גינזבורג: יש לנו כאן את הנוסח, כמו בפעם שעברה, ואם תרצו אקרא אותו.
איתן גינזבורג: אולי אתם זוכרים אותו.
בועז טופורובסקי: ביום שלישי אנחנו אמורים לציין את היום הלאומי לבטיחות בדרכים.
בועז טופורובסקי: האם בדקו גם עם שרת התחבורה האם היא יכולה להגיע?
בועז טופורובסקי: היא הייתה אמורה להגיע לדיון בשעה 16:00.
בועז טופורובסקי: אני יודע שיש לה טקס בין 11:00 ל-14:00.
בועז טופורובסקי: לא קבענו ועדות כי היא לא הייתה יכולה לבוא באותן שעות.
איתן גינזבורג: אני כן יודע שיושב-ראש הכנסת מתכוון לקיים את סדר-היום שנקבע, גם יום לאומי במאבק בתאונות הדרכים וגם יום לציון המלחמה בסרטן השד.
איתן גינזבורג: אני לא יודע לגבי שרת התחבורה, אבל אני כן יודע שהוא לא יתחיל - - -
אלינור ימין: איתן, אנחנו נבדוק את זה.
איתן גינזבורג: תבדקו.
איתן גינזבורג: יש גם ועדות עד השעה 11:00.
בועז טופורובסקי: הדיון על בחריין יכול להיות גם עשר שעות.
חמד עמאר: הדיון על בחריין יכול להתארך עד השעה שמונה-תשעה בערב.
חמד עמאר: זה דיון אישי וזה ייקח הרבה זמן.
מיכאל מלכיאלי: כבוד היושב-ראש, אולי נעשה הפסקה באמצע הדיון האישי.
מיכאל מלכיאלי: למה לא?
בועז טופורובסקי: בלי קשר ליום הבטיחות בדרכים, יש שדולות בימי שלישי.
בועז טופורובסקי: השאלה היא האם זה נבדק?
איתן גינזבורג: אני לא יודע אם מתוכננות שדולות ביום שלישי.
איתן גינזבורג: בדרך כלל שדולות מתקיימות לא ביום שלישי אלא ביום רביעי.
אלינור ימין: אני לא יודעת לגבי שדולות.
בועז טופורובסקי: יש ועדות.
איתן גינזבורג: הוועדות יסתיימו בשעה 11:00.
אלינור ימין: אנחנו נפנה ונבדוק עם השרים כי היושב-ראש רצה לאפשר לכם לקיים את הימים שלכם.
בועז טופורובסקי: זה חשוב לי.
בועז טופורובסקי: כיוון שהשרה לא הייתה יכולה להגיע, עשינו הרבה ועדות ביום שני, וביום שלישי אישרנו את ציון היום במליאה, ועכשיו מקדימים אותה.
בועז טופורובסקי: אני מניח שחשוב לשרה לבטיחות בדרכים להיות שם, אבל אני לא יכול לדבר בשמה.
חמד עמאר: בואו נבדוק אם היא מגיעה או לא מגיעה ואז נחליט.
איתן גינזבורג: תחליטו אם אתם רוצים להמשיך באותו יום או לדחות ליום אחר.
איתן גינזבורג: בהידברות עם יושב-ראש הכנסת נראה לי שזה יהיה אפשרי.
חמד עמאר: אולי נדחה את זה ליום שלישי שלאחר מכן כי עדיף שהיא תגיע.
אלינור ימין: ביום שלישי שלאחר מכן יש שלושה נושאים.
חמד עמאר: אז שיהיו ארבעה נושאים, אם אנחנו דוחים.
איתן גינזבורג: אם אנחנו משנים את כל סדר-היום ועושים דיון מיוחד וכתוצאה מזה היום שלהם קצת מתמסמס אז הכנסת תצטרך להתגמש.
אלינור ימין: - - - כי כבר יש ימים מיוחדים.
איתן גינזבורג: מה עדיף?
איתן גינזבורג: אם באים להתפשר ומכבדים את היושב-ראש - - -
חמד עמאר: אנחנו נדבר עם יריב.
חמד עמאר: אנחנו מוכנים להתפשר למען הממשלה שרוצה לעשות יום מיוחד אז לפחות שהכנסת תתפשר איתנו.
אלינור ימין: אנחנו נבדוק אם שרים יכולים להגיע.
מיכאל מלכיאלי: אם כל אחד מקבל 3 דקות ולא כולם ידברו, אתה גומר את זה בשש, לא בשמונה.
איתן גינזבורג: בפעם שעברה סיימנו בשעה שש-שבע בערב.
חמד עמאר: בפעם שעברה התחלנו ב-11 וסיימנו בשמונה בערב.
ארבל אסטרחן: זה היה ארבע דקות.
איתן גינזבורג: כן, אבל כולם דיברו, הפעם לא.
חמד עמאר: אני חושב שכולם ידברו, זו הזדמנות לדבר.
איתן גינזבורג: קודם כול יש לנו נאומים בני דקה, אחרי זה יום לציון המלחמה בסרטן, אחרי זה יום בטיחות בדרכים, ו - - -
חמד עמאר: אם היא לא יכולה להגיע ולתת תשובות אז לא שווה שנעלה לנאום.
מיכאל מלכיאלי: בואו נוריד את זה לשלוש דקות במקום ארבע דקות.
מיכאל מלכיאלי: זה יוצא בדיוק שש שעות.
מיכאל מלכיאלי: אנחנו יכולים לסיים עם זה בחמש, ותרוויח את זה באותו יום.
איתן גינזבורג: אני לא יכול לקבוע ליושב-ראש הכנסת מתי הוא שם ימים מיוחדים, אני יכול לקבוע שעות פתיחה.
איתן גינזבורג: זה לא סמכות הוועדה.
חמד עמאר: בואו נצביע על בקשת יושב-ראש הכנסת.
איתן גינזבורג: אז נשאיר ארבע דקות.
איתן גינזבורג: הנוהל הוא כמו בפעם שעברה, אני לא מקריא אותו כי הוא מקובל.
חמד עמאר: כן, אין לנו בעיה.
בועז טופורובסקי: שוב, אני לא רוצה ל - - -, אבל אנשים שיש להם שדולות באותו זמן גם לא יבואו למליאה בהנחה והשדולות יישארו.
בועז טופורובסקי: אני מבין שהוועדות יצטרכו לסיים עד - - -
איתן גינזבורג: אנחנו יודעים שיש שדולות באותו יום?
אלינור ימין: את זה אני לא יודעת, צריך לבדוק את זה.
ארבל אסטרחן: שדולות זה לא גוף של הכנסת ואנחנו לא תמיד יודעים.
איתן גינזבורג: יצטרכו להזיז, ולכן מודיעים שבוע מראש.
ארבל אסטרחן: צריך להדגיש שזה פה אחד - - -
איתן גינזבורג: חבר הכנסת פינדרוס, ביקשת להגיד משהו?
איתן גינזבורג: אם כן, נצביע.
איתן גינזבורג: מי בעד אישור בקשת יושב-ראש הכנסת, ירים את ידו?
איתן גינזבורג: בקשת יושב-ראש ועדת החוקה, חוק ומשפט להקדמת הדיון בהצעת חוק סמכויות מיוחדות להתמודדות עם נגיף הקורונה החדש (הוראת שעה) (תיקון מס' 3) (אזור תיירות מיוחד – העיר אילת או אזור עין בוקק – חמי זוהר), התשפ"א-2020 (מ/1370), לפני הקריאה השנייה והשלישית
איתן גינזבורג: אנחנו עוברים לבקשת יושב-ראש ועדת החוקה, חוק ומשפט להקדמת הדיון בהצעת חוק סמכויות מיוחדות להתמודדות עם נגיף הקורונה החדש (הוראת שעה) (תיקון מס' 3) (אזור תיירות מיוחד – העיר אילת או אזור עין בוקק – חמי זוהר), התשפ"א-2020 (מ/1370), לפני הקריאה השנייה והשלישית.
איתן גינזבורג: הצעת החוק הזו הוגשה כמשהו דחוף כדי להציל את העיר אילת ואזור ים המלח - ליצור אזורי תיירות ירוקים מיוחדים.
איתן גינזבורג: החוק אושר על-ידי הממשלה ונמצא עכשיו בדיונים לקראת הקריאה השנייה והשלישית בוועדת החוקה מתוך כוונה לסיים את זה היום, ואם אפשר גם להעלות את זה גם להצבעה.
איתן גינזבורג: כיוון שזה מאוד מאוד דחוף, בעיקר לתושבי אילת, ולכן נראה לי שנכון יהיה להקדים את הדיון הזה.
איתן גינזבורג: האם מישהו רוצה להתייחס לנושא?
יצחק פינדרוס: רק הערה טקטית – ים המלח הוא חלק מארץ-ישראל המובטחת ואילת לא, ולכן אני חושב שצריך להגיד קודם ים המלח ואחר כך אילת.
חמד עמאר: הצעת החוק הזו היא חשובה מאוד לתיירות הפנים בישראל, גם לתושבי אילת וגם לאזור ים המלח.
חמד עמאר: אני חושב שצריך להביא את זה כמה שיותר מהר למליאה ולאשר את זה בקריאה שנייה ושלישית.
איתן גינזבורג: מאה אחוז, אני מוכן לעבור להצבעה.
איתן גינזבורג: מי בעד הקדמת הדיון בחוק, ירים את ידו?
איתן גינזבורג: חמישה, פה אחד.
איתן גינזבורג: פניית יושב-ראש ועדת החוקה, חוק ומשפט בדבר טענת נושא חדש בעת הדיון בהצעת חוק סמכויות מיוחדות להתמודדות עם נגיף הקורונה החדש (הוראת שעה) (תיקון מס' 3) (אזור תיירות מיוחד – העיר אילת או אזור עין בוקק-חמי זוהר), התשפ"א-2020 (מ/1370).
איתן גינזבורג: הסעיף האחרון הוא פניית יושב-ראש ועדת החוקה, חוק ומשפט בדבר טענת נושא חדש שעלתה בזמן הדיון בהצעת חוק סמכויות מיוחדות להתמודדות עם נגיף הקורונה החדש (הוראת שעה) (תיקון מס' 3) (אזור תיירות מיוחד – העיר אילת או אזור עין בוקק-חמי זוהר).
איתן גינזבורג: הבקשה לנושא חדש עלתה מנציג משרד הבריאות.
איתן גינזבורג: האם קיבלנו אישור משר הבריאות או מסגנו?
ארבל אסטרחן: אבל דיברתי עם טינה ו- - -
בועז טופורובסקי: משרד יכול להגיש נושא חדש?
איתן גינזבורג: שר הבריאות או סגן שר הבריאות או שר בממשלה יכול להגיש בחתימתו תמיכה בנושא חדש, אבל הם צריכים לחתום על זה.
ארבל אסטרחן: הנציג - - -, נדרש מכתב של השר.
איתן גינזבורג: אנחנו הודענו על קיום הוועדה הזו.
איתן גינזבורג: משרד הבריאות הודיעו על נושא חדש במהלך דיון בוועדה.
איתן גינזבורג: היועץ המשפטי לוועדה הודיע להם שעליהם להכין אישור בקשה שחתומה על-ידי שר הבריאות או סגנו, אחרת אי-אפשר לדון בנושא חדש בוועדת הכנסת.
איתן גינזבורג: הודיעו על כינוס הוועדה לפני למעלה מחצי שעה, ועד כה לא קיבלנו את הבקשה.
ארבל אסטרחן: טינה, העוזרת של שר הבריאות, אמרה לי שזה בדרך.
איתן גינזבורג: אבל בדרך על גבי שריונו של צב, על-ידי יונת דואר, במייל, בכל מיני דרכים בדרך.
ארבל אסטרחן: נכון, אבל אני חושבת שלא נכון למנוע מהשר להציג את הטיעון שלו בגלל שנקבעה ישיבה בפרק זמן קצר במהלך הדיון.
ארבל אסטרחן: אולי אפשר להתחיל את הדיון ולשמוע את נציגת משרד הבריאות למרות שבהיעדר חתימת השר אין טענה – זה נכון.
מיכאל מלכיאלי: אפשר לבטל על הצד שתבוא טענה?
מיכאל מלכיאלי: אנחנו נבטל - - -
ארבל אסטרחן: אפשר להתחיל את הדיון.
ארבל אסטרחן: לא, לא תתקיים - - -
איתן גינזבורג: כן, אבל יש לנו עכשיו שאלה אמיתית.
איתן גינזבורג: כמה זמן צריך לחכות?
איתן גינזבורג: כי עברה חצי שעה מאז ההודעה, בואו נאמר גם את זה.
ארבל אסטרחן: נכון, אבל שוב זה - - -.
ארבל אסטרחן: הנה, זה טינה.
ארבל אסטרחן: אני יכולה לענות לה ולראות איפה זה עומד.
יצחק פינדרוס: כל השאלה היא האם אנחנו יכולים לחזור לחדרנו ועוד שעה - - -
איתן גינזבורג: לא, אנחנו מוגבלים מבחינת מליאה.
יצחק פינדרוס: לא, אחרי שהמליאה תתחיל הם ישלחו נושא חדש.
איתן גינזבורג: לא, קיבלנו אישור מיוחד.
חמד עמאר: המליאה עוד מעט מתחילה בהצבעות על חוקים.
איתן גינזבורג: בואו נשמע את נציגת משרד הבריאות ביחס לטענת נושא חדש ונתחיל בדיון, ואם בזמן הזה יגיע האישור – מה טוב.
איתן גינזבורג: אם לא – ניאלץ להיפרד.
איתן גינזבורג: מיכל, בבקשה.
מיכל גולדברג: הצעת החוק שהממשלה הניחה ועומדת לדיון בפני ועדת החוקה, חוק ומשפט, עניינה קביעת אי תיירותי באילת וים המלח והסמכויות הנדרשות לכך.
מיכל גולדברג: מצד אחד, מדובר בנושא מאוד נקודתי ומאוד ספציפי, ואפשר לומר, אפילו - - - לחוק עצמו – קביעה של אי תיירות, מצד שני, מדובר בהסדרה מלאה ו - - - של אותו נושא כדי לאפשר באמת את אותו אי תיירותי בים המלח ואילת בשל המאפיינים המיוחדים של אזור ים המלח ואילת.
מיכל גולדברג: לאחר שעשינו את האיזון והבחינה בין הצורך הכלכלי באותם אזורים לעומת הבחינה הבריאותית, הניחה הממשלה בפני הכנסת הצעת חוק שגם מוסיפה סימן.
מיכל גולדברג: הצעת החוק גם מוסיפה לחוק עצמו את כל ההוראות שנוגעות לאי התיירותי כסימן נפרד ומובחן בחוק עצמו, סימן ב1, שכותרתו היא אזור תיירות מיוחד - העיר אילת או אזור עין בוקק, חמי זוהר, זה נושא הצעת החוק.
מיכל גולדברג: הוא מוסדר באופן מלא ומושלם בסימן, כולל תיקונים שהוועדה ביקשה להכניס תוך כדי דיונים - חלקם התקבלו, ועל חלקם ברגעים אלה ממש מתקיים דיון בוועדת החוקה, חוק ומשפט של הכנסת.
מיכאל מלכיאלי: למה להחריג את העיר אילת בנושא - - -?
איתן גינזבורג: זה לא הדיון, זה דיון בוועדת חוקה.
איתן גינזבורג: היא עדיין לא העלתה את הטענה של המחלימים.
איתן גינזבורג: מיכל, אנחנו לא מבינים את נושא המחלימים.
מיכל גולדברג: תוך כדי הדיון בוועדת החוקה, חוק ומשפט של הכנסת, מבקשת הוועדה להוסיף להצעת החוק בנושא אי תיירותי הוראות שאין להם כל קשר, שיג ושיח, עם נושא הצעת החוק, שמטרתן לקבוע - כשהממשלה תקבע תקנות לפי החוק, שעוד פעם, גם זה לא קשור בכלל בכלל לאי תיירותי, היא תצטרך גם להוסיף הוראות והתייחסויות שנוגעות למחלים.
מיכל גולדברג: כל הסיפור של מחלים הוא נושא חדש יחסית.
מיכל גולדברג: הכוונה לאדם שהחלים ממחלת הקורונה.
מיכל גולדברג: הוא נושא שנמצא בשיג ושיח מדעי רפואי.
מיכל גולדברג: עדין לא ברורות כל ההשלכות של זה.
מיכל גולדברג: ניתן לזה איזשהו ביטוי כרגע בצו בריאות העם, בהתאם לסמכויות משרד הבריאות לפי סעיף 20 לפקודת בריאות העם.
מיכל גולדברג: הוא נושא רפואי מקצועי פר אקסלנס.
מיכל גולדברג: אנחנו דנים בו במשרד הבריאות, אנחנו בוחנים אותו, הוא בכלל לא מתאים לחוק הזה, ואני מדברת לחוק הראשי.
מיכל גולדברג: אבל אין שום מחלוקת שהוא לא מתאים והוא לא קשור בכלל לנושא האי תיירותי.
מיכל גולדברג: תניחו את האי התיירותי לנפשו.
מיכל גולדברג: בואו נקדם את הצעת החוק של האי התיירותי.
מיכל גולדברג: בנושא המחלים – משרד הבריאות מקיים כל הזמן בחינה ודיונים עם הגורמים המקצועיים הרלוונטיים.
מיכל גולדברג: זה נושא שצריך להיבחן בצורה מאוד שקולה, מאוד זהירה, עם גורמי המקצוע הרלוונטיים במדינת ישראל.
מיכל גולדברג: לא היה פה עוד שום דיון בעניין הזה בנוגע להצעת החוק.
מיכל גולדברג: תנו לנו לדון בזה, תנו לנו לבחון את זה, וכשתגיע העת, אם תגיע העת, נדע איך לחוקק את זה במקום הנכון ובזמן הנכון.
מיכל גולדברג: אפשר כמובן גם לקיים על זה דיונים בכנסת, אבל זה בוודאי לא המקום להוסיף את זה לחוק, בטח ובטח לא בהצעת החוק שמונחת כרגע בפני ועדת החוקה, חוק ומשפט, שעניינה קביעת אי תיירותי לאילת וים המלח.
מיכל גולדברג: זה לחלוטין לא קשור.
מיכל גולדברג: זה נושא אחר, זה נושא כבד, זה נושא שהוא בליבת האחריות והסמכויות של משרד הבריאות שאמון על הבריאות במדינת ישראל.
מיכל גולדברג: החוק הוא בכלל חוק של ראש הממשלה, הוא גם לא חוק של משרד הבריאות - - -
איתן גינזבורג: כל חוק הסמכויות המיוחדות הוא של ראש הממשלה.
איתן גינזבורג: מכיוון שהיית מאוד מאוד מאוד מאוד מאוד מאוד מאוד מאוד מאוד מעורבת בחוק הזה, עדיין הוא חוק של ראש הממשלה, אז כאילו - - -, אוקיי, מאה אחוז.
מיכל גולדברג: נכון, זה מה שאמרתי.
מיכל גולדברג: הוא חוק של ראש הממשלה.
איתן גינזבורג: אבל את היית מאוד מעורבת למרות זאת.
מיכל גולדברג: לא, להיפך.
מיכל גולדברג: אדוני היושב-ראש, זה מה שאמרתי, זה חוק של ראש הממשלה.
מיכל גולדברג: לעומת זה, הנושא של המחלים זה נושא שהוא פר אקסלנס בריאותי של משרד הבריאות בהתאם לסמכויות משרד הבריאות לפי פקודת בריאות העם.
איתן גינזבורג: כן, אבל גם היום אתם מאוד מעורבים גם בחוק של התיירות.
איתן גינזבורג: גברתי היועצת המשפטית של הוועדה, בבקשה.
ניצן רוזנברג: שלום.
ניצן רוזנברג: עמדת הייעוץ המשפטי של הוועדה היא שזה אינו נושא חדש, ואסביר.
ניצן רוזנברג: הצעת החוק הממשלתית המונחת כרגע בפני ועדת חוקה, כפי שמיכל הסבירה, מאפשרת לממשלה להכריז על אזור תיירותי ירוק, והמשמעות היא שמי שיוכל להיכנס לאותו אזור על-פי הצעת החוק הממשלתית הוא אדם שהציג בנקודת הכניסה תוצאות של בדיקה שלילית לקורונה או אישור החלמה.
ניצן רוזנברג: הממשלה עצמה בהצעת החוק הזו הכניסה לראשונה את נושא אישור ההחלמה לתוך חוק הסמכויות.
ניצן רוזנברג: היא גם מוסיפה הגדרה בסעיף ההגדרות מה זה אותו אישור החלמה וזה אישור שיהיה לפי פקודת בריאות העם.
ניצן רוזנברג: כמו שאנחנו רואים את זה, סעיף 4 לחוק הסמכויות, שהוא הסעיף הכללי שקובע איך הממשלה יכולה להתקין תקנות מכוח אותו חוק, קובע כבר היום שהממשלה צריכה להתקין את התקנות רק לתקופה ובמידה הדרושות לצורך השגת המטרות שקבועות באותו סעיף, שהן מניעת הדבקה בנגיף הקורונה, צמצום התפשטותו, וכן הלאה – מטרות בריאותיות.
ניצן רוזנברג: כמובן שצריך לשקול את הפגיעה בזכויות מכוח אותן תקנות, ועל כן עמדתנו.
ניצן רוזנברג: כבר היום מאחר שהממשלה מבקשת להכניס נושא של אישור החלמה אל תוך החוק, היא תהיה מחויבת כאשר היא מתקינה תקנות וקובעת בהן הגבלות, אם היא רוצה לקבוע אותן רק במידה הפחותה ביותר שפוגעת בזכויות, אז ככל שהממשלה חושבת שהיא יכולה להשתמש באותו אישור החלמה, זה אחד השיקולים שהיא צריכה להביא בחשבון – האם היא יכולה לקבוע את ההגבלות שהיא קובעת בשים לב לאותו אישור החלמה כדי לפגוע כמה שפחות בזכויות.
ניצן רוזנברג: עשינו תיקונים לנוסח הצעת החוק, והוועדה מבקשת להוסיף תוספת.
ניצן רוזנברג: התוספת לא אומרת - - -.
ניצן רוזנברג: בהתחלה היה כתוב שהממשלה תקבע סייגים, לאחר דין ודברים גם עם נציגי הממשלה, הנוסח שמוצע הוא שבתקנות לפי סעיפים 6 ו-7, וזה נושא של הגבלה של חירויות פרט במרחב הציבורי ובמרחב הפרטי, וגם תהיה התייחסות לכך בנושא אזור מוגבל, התקנות האלה יותקנו בשים לב לאפשרות לקבוע סייגים לאותן הגבלות לגבי מי שניתן לו אישור החלמה.
ניצן רוזנברג: ויש פה איזון נוסף:
ניצן רוזנברג: ובלבד שהדבר מוצדק בנסיבות העניין ואין בו כדי לפגוע בתחלואות המנויות בסעיף קטן (א), שהן אותן תחלואות בריאותיות ש - - -
יצחק פינדרוס: היא שכחה לומר שמשרד הבריאות אמון על בריאות העם והכנסת אמונה על חקיקה.
יצחק פינדרוס: היא חזרה על זה שלוש פעמים ורק רציתי להזכיר לה שהיא קצת התבלבלה.
ניצן רוזנברג: קודם כול, חשוב לשים לב שהנוסח שהוועדה מבקשת לא אומר שחייבים לקבוע את אותם סייגים, הוא רק אומר שצריך לקבוע את התקנות בשים לב לאפשרות לקבוע את הסייגים האלה כדי לפגוע במידה הפחותה ביותר האפשרית בזכויות.
ניצן רוזנברג: התוספת שהוועדה מבקשת היא רק בעיננו הבהרה של החובה הקיימת כיום סעיף 4.
איתן גינזבורג: מיכל, מכיוון שנושא ההחלמה עלה, הוא נמצא היום בחוק, זה חלק מהשיקולים שגם אתם העליתם בהצעת החוק הממשלתית, אז קיים הסיפור של ההחלמה.
איתן גינזבורג: אציין גם שאתם עוסקים בסיפור של אישורי החלמה במקומות אחרים, בנתב"ג, באלמנטים אחרים.
איתן גינזבורג: היועצת המשפטית כאן עוד הרחיבה ואמרה שסיפור החלמה הוא אפשרות, מעניקים סמכות לממשלה לקבוע אישורי החלמה, לא מחייבים את הממשלה לכך.
איתן גינזבורג: לכן, ראשית, אנחנו לא מבינים למה זה נושא חדש, ושנית, למה מסתייגים באופן כללי, אבל זה כבר יהיה דיון בוועדת החוקה.
איתן גינזבורג: אבל אין פה חובה לממשלה להנפיק תעודת החלמה אלא תהיה לה אפשרות.
איתן גינזבורג: מרחיבים את שיקול הדעת, מרחיבים את סמכויותיה.
איתן גינזבורג: אני מעולם לא ראיתי מצב כזה.
איתן גינזבורג: בדרך כלל, זה הפוך - הכנסת רוצה לצמצם את סמכויות הממשלה והממשלה רוצה להרחיב את סמכויותיה.
איתן גינזבורג: פה הכנסת רוצה להרחיב את סמכויות הממשלה ואתם מתנגדים.
מיכל גולדברג: כמובן שלא מדובר פה בהרחבה של סמכות הממשלה.
מיכל גולדברג: מדובר פה בצמצום של שיקול הדעת של הממשלה וצמצום שיקול הדעת של משרד הבריאות באופן ספציפי כי המשמעות של התיקון שוועדת החוקה מבקשת להוסיף לחוק היא - - -
איתן גינזבורג: מיכל, ראית את הנוסח החדש?
מיכל גולדברג: אני מכירה את הנוסח.
מיכל גולדברג: המשמעות של התיקון היא שכל פעם שהממשלה תתקין תקנות מכוח החוק, תקנות שאין מחלוקת לא קשורות בכלל בכלל בכלל לנושא של אי תיירותי, אין שום קשר לאי תיירותי, בואו נשים את זה על השולחן, כשהממשלה תתקין תקנות מכוח החוק, ובנוסף כשהיא - - - הגבלות על אזור מוגבל, שזה בוודאי אין שום קשר לאי התיירותי, היא תצטרך לקחת בחשבון את נושא המחלימים.
מיכל גולדברג: כמו שאמרתי קודם, כל נושא המחלימים עדיין לא נדון בצורה מספיק ברורה בקהילה הרפואית, הוא דורש עוד ליבון.
מיכל גולדברג: אין שום מקום להכניס את זה לחוק.
מיכל גולדברג: בוודאי שמדובר פה בנושא חדש.
מיכל גולדברג: זה שספציפית לגבי העיר אילת קבענו שמי שיש לו אישור מחלים שניתן לפי סמכות אחרת בכלל, לפי סעיף 20 לפקודת בריאות העם, יוכל להיכנס בלי בדיקה, זה לא קשור בכלל לסעיף שהוועדה מבקשת להכניס.
מיכל גולדברג: זה אומר שכשהממשלה קובעת, מכריזה על אזור מוגבל או כשהממשלה תתקין תקנות שלא קשורות בכלל לאי התיירותי מכוח החוק, היא תצטרך לקחת בחשבון את כל נושא המחלימים.
מיכל גולדברג: כל הנושא הזה הוא נושא חדש.
מיכל גולדברג: אנחנו מבקשים כרגע לא להכניס אותו לחוק שעניינו אי תיירותי אלא לדון בו בצורה אחרת ונפרדת.
איתן גינזבורג: אנחנו נמצאים עכשיו בסיטואציה.
איתן גינזבורג: אם אתם רוצים להתייחס לנושא חדש - אפשר.
איתן גינזבורג: אני רק אומר לכם שעל פי התקנון אנחנו צריכים לקבל הודעה בכתב של שר הבריאות או של סגן שר הבריאות בדבר התמיכה בטענת נושא חדש.
איתן גינזבורג: על אף שהזימון לישיבה הועבר בשעה 11:28 והם כבר ידעו מראש שהולכים להגיש, אבל עד עכשיו, וזה כבר למעלה משעה מהרגע שהם הודיעו שיש נושא חדש, ולמעלה מחצי שעה מהרגע שכינסנו את הוועדה, ועוד לא הגיע המכתב, עומדת בפנינו שתי אפשרויות: האפשרות התקנונית היא להגיד אין מכתב, אין נושא חדש, אין דיון.
איתן גינזבורג: אבל לאור העובדה ששר הבריאות התקשר באופן אישי ליועצת המשפטית, הוא אמר שהוא תומך בטענת נושא חדש - - -
אוסנת הילה מארק: אבל יש סעיף שמאפשר לו להגיש את זה עד שזה יגיע למליאה.
איתן גינזבורג: אם יסכימו חברי הוועדה, אפשר להצביע על נושא חדש, ורק תגידי לי, היועצת המשפטית לוועדה, מה - - -
ארבל אסטרחן: בעיקרון, אין טענת נושא חדש משלא הגיע המכתב.
ארבל אסטרחן: נכון שהוא דיבר איתי בעצמו ונציגת - - -
אוסנת הילה מארק: הוא אמר בוועדת חוקה עכשיו שאפשר להגיש את זה עד שזה מגיע למליאה - זה מה שהוא הקריא.
ניצן רוזנברג: עד הדיון בוועדת הכנסת.
אוסנת הילה מארק: אה, אוקיי.
חמד עמאר: אנחנו יכולים להצביע מבלי שיגיע מכתב?
איתן גינזבורג: על-פי התקנון - לא.
איתן גינזבורג: אבל מכיוון ששמענו פה את נציגת משרד הבריאות ואת נציגת ועדת החוקה, ושר הבריאות כן התקשר בטלפון, אז על אף שאני מאוד דווקן בדברים האלה, ואם לא יגיע מכתב אז לא - - -
קריאה: אז אין טענה לנושא חדש או שיש?
איתן גינזבורג: על-פי התקנון אין טענה.
איתן גינזבורג: אם אין חתימה של השר, אין טענה.
איתן גינזבורג: אני לא מבין.
איתן גינזבורג: אני כבר חצי שעה שומע שהוא מתקשר אבל הוא לא שולח את המכתב.
איתן גינזבורג: השעה עכשיו כבר 12:20, זה כבר כמעט שעה מהרגע שכינסתי את הוועדה.
ארבל אסטרחן: אני לא רוצה לסכל את היכולת של - - -.
ארבל אסטרחן: הוא אמר שסגן השר משיב לשאילתות וגם הוא לא יכול לחתום.
ארבל אסטרחן: צריך לאפשר לו - - -
חמד עמאר: את מציעה שלא נצביע עכשיו?
ארבל אסטרחן: פורמלית אין טענה בפני הוועדה.
ארבל אסטרחן: יושב-ראש הוועדה הלך מעל ומעבר ואפשר להתחיל את הדיון וכו', אבל פורמלית אין טענה.
חמד עמאר: היא אומרת שאתה לא יכול להצביע, אין טענה פורמלית.
איתן גינזבורג: ברשותכם, אני ארצה לדבוק בתקנון.
איתן גינזבורג: אנחנו דנו בטענת נושא חדש.
איתן גינזבורג: אפשרנו למשרד הבריאות לדבר, אפשרנו לשר ולסגן השר להעביר מכתב למעלה משעה.
איתן גינזבורג: אנחנו הודענו כמעט לפני שעה שיש את הדיון הזה.
איתן גינזבורג: בינתיים אני רק שומע שהם בטלפון, אבל הם לא שלחו את המכתב.
איתן גינזבורג: הלכנו לקראתם מעל ומעבר, גם מבחינת זמנים, גם מבחינת דיון.
ארבל אסטרחן: - - - הוא יגיע עוד רבע שעה.
איתן גינזבורג: לאור העובדה שלא הגיע מכתב, טענת נושא חדש לא קיימת מכיוון שאין אישור.
איתן גינזבורג: לכן, אני מצטער על כך ואני נועל את הישיבה.
איתן גינזבורג: שלום לכולם, אני מתכבד לפתוח את ישיבת ועדת הכנסת, היום יום רביעי, כ"ד בחשון התשפ"א, 11 בנובמבר 2020.
איתן גינזבורג: על סדר היום: בקשת יושב-ראש ועדת החוקה, חוק ומשפט להקדמת הדיון בהצעת חוק סמכויות מיוחדות להתמודדות עם נגיף הקורונה החדש (הוראת שעה) (תיקון מס' 5) (אזור תיירות מיוחד), התשפ"א-2020 (כ/856), לפני הקריאה השנייה והשלישית.
איתן גינזבורג: מדובר בהצעת חוק שהיא מה שמכונה– אילת וים המלח.